Appel iværksat den 25. februar 2022 af Debregeas et associés Pharma (D&A Pharma) til prøvelse af kendelse afsagt af Retten (Ottende Afdeling) den 22. december 2021 i sag T-381/21, Debrégeas & Associés Pharma mod EMA

(Sag C-136/22 P)

(2022/C 171/27)

Processprog: fransk

Parter

Appellant: Debrégeas et associés Pharma (D&A Pharma) (ved avocat N. Viguié og avocate D. Krzisch)

Den anden part i appelsagen: Det Europæiske Lægemiddelagentur (EMA)

Appellanten har nedlagt følgende påstande

— Kendelse afsagt af Retten (Ottende Afdeling) den 22. december 2021 i sag T-381/21, Debrégeas & Associés Pharma mod EMA, ophæves.

— Følgelig hjemvises sagen til Den Europæiske Unions Ret med henblik på, at EMA fremsætter bemærkninger vedrørende realiteten, og Retten træffer afgørelse vedrørende realiteten.

— Såfremt Domstolen finder, at sagen er moden til påkendelse, og bestemmer, at sagen ikke skal hjemvises til Retten, gives appellanten medhold i sine påstande i sagen i første instans, og

— den afgørelse, hvorved det Europæiske Lægemiddelagentur (EMA) nedlagde den videnskabelige rådgivende gruppe »Scientific Advisory Group on Psychiatry« under Udvalget for Humanmedicinske Lægemidler (CHMP), som det kom frem ved den offentlige indkaldelse af interessetilkendegivelser for eksperter til at blive medlem af EMA’s stående videnskabelige rådgivende grupper (SAG’er) den 5. maj 2021 og ved pressemeddelelsen fra EMA den 5. maj 2021, annulleres.

— EMA tilpligtes under alle omstændigheder at betale sagsomkostningerne.

Anbringender og væsentligste argumenter

Appellanten har med det første anbringende gjort gældende, at Retten ikke uden at begå en retlig fejl og anlægge et åbenbart urigtigt skøn kunne lægge til grund, at D&A ikke havde søgsmålsinteresse i forhold til den anfægtede afgørelse, eftersom en eventuel annullation af denne afgørelse ikke ville medføre nogen fordel for selskabet, selv om påvirkningen af dets situation og navnlig indgrebet i dets proceduremæssige rettigheder allerede med sikkerhed forelå, ligesom selskabet med sikkerhed ville have fordel af en annullation af den anfægtede afgørelse, for så vidt som

— D&A havde anlagt sag til prøvelse af afgørelsen af 6. juli 2020 om afslag på selskabets ansøgning om markedsføringstilladelse, idet selskabet bl.a. gjorde gældende, at den procedure, der havde ført til CHMP’s udtalelse, var ulovlig, eftersom den videnskabelige rådgivende gruppe om psykiatri ikke var blevet hørt i forbindelse med proceduren for fornyet overvejelse (sag T-556/20)

— nedlæggelsen af den videnskabelige rådgivende gruppe om psykiatri fratager selskabet en proceduremæssig garanti som ansøger om markedsføringstilladelse for et psykiatrisk lægemiddel.

Appellanten har med det andet anbringende gjort gældende, at Retten ikke uden at begå en retlig fejl og anlægge et åbenbart urigtigt skøn kunne lægge til grund, at D&A’s søgsmålsinteresse ikke var aktuel og sikker, men kun fremtidig og hypotetisk, selv om D&A havde anlagt sag til prøvelse af afgørelsen af 6. juli 2020 om afslag på selskabets ansøgning om markedsføringstilladelse, idet selskabet bl.a. gjorde gældende, at den procedure, der havde ført til CHMP’s udtalelse, var ulovlig, eftersom den videnskabelige rådgivende gruppe om psykiatri ikke var blevet hørt i forbindelse med proceduren for fornyet overvejelse (sag T-556/20).